钦定古今图书集成/明伦汇编/官常典/第295卷 > 宗宁
## 钦定古今图书集成/明伦汇编/官常典/第295卷 > 宗宁

按《金史》本传：“宗宁，本名阿土古，系出景祖，太尉阿离
合懑之孙。性勤厚有大志，起家为海陵征南都统，战
瓜洲渡，功最，历祁州刺史。大定二年，为会宁府路押
军万户，擢归德军节度使。时方旱蝗，宗宁督民捕之，
得死蝗一斗，给粟一斗，数日捕绝。移镇宁昌军，改知
临潢府事，移天德军。世宗尝谓宰臣曰：‘宗宁志虑虽
浅，然所至人皆爱之’。”即命为行军右翼都统，为贺宋
正旦使。累迁兵部尚书，授降州路和团猛安。烈里没，
世袭谋克。出知大名府事，徙镇利涉军，俄同签大睦
亲府事。宗宁多病，世宗欲以凉地处之，俾知咸平，诏
以其子符宝郎廪为韩州刺史以便养。无几，入授同
判大睦亲府事，拜平章政事。明昌二年，薨。宗宁居家
约俭如寒素，临事明敏。其镇临潢，邻国有警，宗宁闻
知乏粮，即出仓粟令以牛易之。敌知得粟即遁去。边
人以窝斡乱后苦无牛，宗宁复令民入粟易牛，既而
民得牛而仓粟倍于旧。其经画如此。